Viskupič, Marián, poslanec NR SR (2022-09-22):
Vážený pán predsedajúci, milé kolegyne, kolegovia, dovoľte aj mne pár slov k tomuto zákonu, ktorý fakt môže byť kľúčový práve pre pomoc energeticky náročným firmám, ktoré asi všetci vnímame, že práve teraz sú v zásadnom ohrození z dôvodu teda vysokých cien energií. Ja si skúsim povedať, povedať pár slov ku sumám, ako to vlastne funguje, aj keď už kolegyňa tie sumy trošku spomínala, ale nevadí. Treba si uvedomiť, že do tohto Environmentálneho fondu platia vlastne tieto firmy, sú to tie povolenky CO2, čiže sú to ich náklady. Tie peniaze, ktoré sú v tom fonde, pochádzajú od týchto firiem, ktoré produkujú CO2, ale teda zároveň sú to firmy energeticky náročné. Pre minulý rok, v roku 2021 bol schválený rozpočet, teda to, koľko sa predpokladalo, že sa vyzbiera na týchto emisných kvótach, tak to bolo 165 mil. aj nejaké drobné. Asi sme všetci evidovali, ako raketovo rástla cena týchto povoleniek, čo zároveň teda zdražuje všetky tie následné, všetku produkciu aj energiu samotnú, a teda reálny výber bol dvestosedemdesiat skoro šesť miliónov, čiže výrazne, výrazne vyšší. No a kompenzácie, bavme sa teda povedzme len o tých priemyselných podnikoch, boli skutočne len 11 mil. No a celý, celý ten výber, ani sa teda nejaké ďalšie, asi 43 mil. teda sa dokopy použilo vlastne na či už teda kompenzácie, alebo zatepľovanie, verejné vodovody, spolu 43 mil. Všetky ostatné peniaze zostali teda vo všeobecnej pokladničnej správe naakumulované spolu aj teda s tými za predchádzajúce roky. A tuto si, toto si treba uvedomiť, že my, áno, alebo teda koalícia, hľadá sa cesta, ako pomáhať vlastne energeticky náročným firmám, aby prežili túto situáciu, hľadajú sa rôzne pomoci, rôzne dotácie. A tam, kde vlastne by to malo fungovať, kde ten fond, to je aj jeho úlohou, doteraz do tých 30 %, čo sa ani zďaleka nevyužívalo, teraz teda by sme chceli dať 70. To, kde to má zmysel, kde by to teda v tých horších časoch im vedelo pomôcť, tak proste to sa, to sa akoby nevyužíva. Toto, toto si treba uvedomiť. A to je niečo podobné ako mýto, hej? Ak sa vyberajú peniaze za teda používanie ciest a nekončia v tých cestách na ich opravách, tak potom celý ten systém stráca zmysel, tak ako v tomto momente nemá zmysel Environmentálny fond, ak sa teda nejaké peniaze nevrátia tým podnikom na to, aby teda robili opatrenia na znižovanie emisií. A teraz je presne ten čas, kedy by tým základným proste pohľadom malo byť to pomôcť tým firmám. Toto musíme kľúčovo všetci riešiť. Ja by som si dovolil len graf ukázať. Nemôžem, tak ho skúsim popísať, popísať to, čo sa dá povedať jedným, jedným grafom. Dobre, budeme viacej slovami, nevadí. Zoberme si index rok 1990 a porovnajme si teda Európsku úniu a Slovensko. Ak teda bolo 100 % emisií CO2 v roku 1990, tak v roku povedzme, nemám úplne najnovšie dáta, ale nevadí, v roku 2020 bola Európa niečo pod 80 %, to znamená znížila emisie CO2 o viac ako 20 %. Okej. Keď si urobíme rovnaké porovnanie Slovenska, čiže medzi rokmi 1990 až do 2020, tak my sme niečo nad 50 %, čiže my sme vlastne, máme polovičné emisie oproti roku 1990. Čiže tie environmentálne ciele, ja by som povedal, že my ich máme splnené, bodaj by celý svet takto fungoval, Európa, ale hlavne celá Ázia a všetky teda ostatné krajiny, ktoré produkujú výrazne viac. Čiže my teraz práve musíme sa fakt pozerať na to, že domáca úloha v environmentálnej oblasti splnená a teraz tá úloha je skutočne pomôcť týmto našim podnikom, aby neskončili s výrobou, aby dokázali konkurovať a aby dokázali ďalej fungovať. Treba si uvedomiť, že my nie sme s touto podporou vlastne z týchto emisných povoleniek ani zďaleka ani na tej úrovni, kde je západná Európa. To znamená, my minimálne, no čo je to 11 mil., ktoré boli kompenzácie za vlaňajší rok pre priemyselné firmy? Takže toto si treba uvedomiť a toto je jedna z možných foriem pomoci a pochádzajúca vlastne priamo od tých firiem. Čiže toto je systém, ktorý vie dávať zmysel a ako som začal svoje vystúpenie, môže byť kľúčovým, aby sme tieto firmy tu dokázali udržať, pomohli im, aby prekonali toto ťažké obdobie. Ja som presvedčený, že tie energie nebudú takto drahé naveky, a aby dokázali udržať aj zamestnanosť a ďalej dokázali produkovať v našej krajine. Povedzme si na rovinu, sú to podniky, ktoré strategicky potrebujeme. Je veľmi dobré mať vlastnú výrobu hliníka na Slovensku. Je kľúčovo dôležité mať funkčnú výrobu AdBlue na Slovensku, ferozliatiny, mohol by som menovať ďalej a ďalej. Takže, kolegynky, kolegovia, zasa toto nie je politický zákon. Toto je zákon, ktorý ide pomáhať našej ekonomike. Veľmi vás chcem poprosiť o jeho podporu. Ďakujem pekne za pozornosť.